লাল-সাদা শাড়ি ছাড়া তো দুর্গাপূজার সাজই হয় না। অষ্টমীর দিন বেছে নিন লাল পাড়ের সাদা শাড়ি। শুধু পাড়েই নয়, আঁচলেও থাকবে লালের ছোঁয়া। বেছে নিতে পারেন জামদানি, সিল্ক বা গরদ শাড়ি। এসব শাড়িতে পাড় আর আঁচলটাই বেশি গুরুত্ব পাবে। তবে জমিনেও থাকতে পারে হালকা কাজ। গরদের শাড়িতে তেমন কোনো ডিজাইন হয় না। কাপড়টাই প্রধান আকর্ষণ। তবে সিল্কের শাড়িতে বেশ ডিজাইন বৈচিত্র্য চোখে পড়ে। পিওর ও অ্যান্ডি সিল্কের সাদা-লাল শাড়িতে থাকছে এমব্রয়ডারি, ছোট বিটস, চুমকি ও অ্যাপ্লিকের কাজ। কটন ও হাফসিল্ক দুই ধরনের জামদানিই এখন বেশ চলছে। বেছে নিতে পারেন লাল-সাদা জামদানি। শাড়ি ও ডিজাইনভেদে অষ্টমীর শাড়ির জন্য আপনাকে গুনতে হবে ৪ হাজার থেকে ২০ হাজার টাকা।